Georg Bernhard
Store norske leksikon,Samfunn,Medier,Aviser,Avisredaktører
Georg Bernhard var en tysk økonom og redaktør. Etter å ha vært medarbeider i forskjellige blad og redaktør av det økonomiske ukeskriftet Plutus, som han startet 1904, ble han i 1913 sjefredaktør for Vossische Zeitung. I denne stillingen øvde han betydelig politisk innflytelse og ble også i 1928 valgt til riksdagsmann av demokratene.
Bernhards politiske idé, som han agiterte for i sitt blad, var å gjøre næringslivet mest mulig uavhengig av staten ved å organisere foretakene i selvstendige skatteforbund. Han forlot Vossische Zeitung i 1930, og emigrerte til Frankrike da Adolf Hitler kom til makten i 1933. Samme år ble han redaktør av emigrantavisen Pariser Tageblatt. Han utgav blant annet Die deutsche Tragödie; der Selbstmord einer Republik (1933).